ДяпэкIи дызэкъуэтыну догугъэ
Ди газетыр япэ дыдэу къыщыдэкIар 2005 гъэм и дыгъэгъазэращ. Мазэм зэ дунейм къытехьэу къежьащи, апхуэдэуи макIуэ. «Жьынэпсыр» къыщыдэдмыгъэкIыфи къэхъуащ, атIэми илъэс 15 хъуауэ долажьэ. Тыркум щыпсэу адыгэ диаспорэм анэдэлъхубзэкIэ нэгъуэщI газет диIэкъым.
«Жьынэпсым» зиужь зэпытщ. НапэкIуэцIиплIу къыдэдгъэкIащ газетыр 2016 гъэм и мэкъуауэгъуэ пщIондэ, иужькIэ ар напэкIуэцI 12, итIанэ 20 хъуащ. Иужырей мазэхэм напэкIуэцI 24-уэ дунейм къытохьэ, япэ, иужь напэкIуэцIхэр щхъуэкIэплъыкIэщ. Газетыр къыдэдгъэкIыу дыщыхуежьагъащIэм абы епха хэщIапIэ диIакъым, щIыпIэ гуэрхэм дыщызэхуэсрэ делэжьу арат. Иджы КIэдыкIуей жылэм редакцэм унэ щыдиIэщ.
Ди корреспондентхэм я гугъу пщIымэ, абы хэхауэ хуеджа IэщIагъэлI къытхэткъым.
ЩIэджыкIакIуэхэр къыхудоджэ къыддэлэжьэну. Лъэпкъым и гъащIэм теухуа тхыгъэхэм нэмыщI, «Жьынэпсым» къытохуэ абазэхэм, осетинхэм я псэукIэм епхахэри. АнэдэлъхубзэкIэ тхахэр «Сэтэней» напэкIуэцIым тыдодзэ. Абы елэжьхэм ящыщщ Полат Къадир, Бэрзэдж Седа, Учакъ Джан, Йылмаз Эрдогъан, Йылмаз Гюль, Сэбахьаттин Чурмыт, Жанбэч Сэрап, Гювен Яшар, Сюрэн Зафер сымэ.
Адыгэбзэм и махуэм щхьэкIэ къэттхахэм хэхэсхэм я гугъу щыдощI. Хасэхэм, еджапIэхэм адыгэбзэ щезыгъэджхэм, щеджэхэм депсэлъащ. Зэгъусу газет къыдэгъэкIынымкIэ дызэрызэдэлэжьам хуэдэу, дяпэкIи дызэкъуэтыну догугъэ.
ХЬЭЖБЭВЫКЪУЭ Гюль,
«Жьынэпсым» и лэжьакIуэ .
